khistorydata/jeongjo-sjw-relations huggingface dataset:
정조 13년
傳于趙宗鉉曰左右相有司堂上京畿監司入侍
정조 13년
傳于李敏采曰摠護使入侍
정조 13년
傳于曺允大曰風寒如此禁府時囚放送
정조 13년
吏曹口傳政事以李弘弼爲輸城察訪
정조 13년
兵曹口傳政事以鄭慶龍爲所斤僉使
정조 13년
曺允大以御營廳言啓曰依下敎繕工奉事徐有秉本廳勸武軍官傳令之意敢啓傳曰知道
정조 13년
曺允大以守禦廳言啓曰因訓鍊都監草記松坡鎭當該別將合施棍汰之罰事允下矣松坡鎭別將崔碩良決棍十度後汰去之意敢啓傳曰知道
정조 13년
己酉九月十八日卯時上詣永祐園擧動入侍行都承旨趙宗鉉左承旨李祖承右承旨李書九左副承旨李敏采右副承旨洪仁浩同副承旨曺允大記事官徐有聞假注書李海隣記注官金健修記事官李相璜二提學金載瓚檢校直閣徐鼎修鄭東浚鄭大容待敎金祖淳以次隨駕上具白袍翼善冠乘輿出賓陽門仁浩進前曰今日園幸之擧實是臣等之望外初無文蹟之頒布至於在院承旨尙未知有幸行之擧何以爲之乎上曰何敢若是乎上曰諸承旨遞差出駕前下敎上曰此所衛將假承旨差下出駕前下敎乘轎出弘化門由興仁之門安樂峴至園所洞口降轎乘輿入齋殿諸臣未及改服上具緦服乘步輿出齋殿詣布帳外降輿步詣園上入甕家通禮啓請殿下哭在位者皆哭上俯伏哭在位者哭通禮跪啓請止哭上止哭行再拜禮訖仍爲奉審少頃乘輿出布帳外上曰諸承旨遞差傳旨分揀出駕前下敎入齋殿上曰左右相有司堂上入侍判府事徐命善左議政李在協右議政蔡濟恭有司堂上徐有隣鄭昌順沈頤之京畿監司徐有防漢城判尹金文淳都廳李晩秀郞廳尹光碩李恒演李始源以次進伏訖命善等曰展拜禮成朝氣甚涼靜攝之候不瑕有損此時聖體凡節若何上曰一樣矣在協曰啓園後頻頻展省曾伏承懇切之敎臣等雖甚無狀豈不欲仰體而每經一番展拜聖候輒有添加群情焦慮已不勝達況今玉候雖或差勝湯劑久不進御侵動駕萬一有欠安之節則其爲貽憂於殿宮豈不萬萬悶迫乎至於倉卒頒令儀衛未備猶屬節目間事區區下情竊以爲今日動駕實爲聖人之過擧也上曰予意已諭於日前筵中卿等想必諦悉矣今月內今始展誠是豈情理之堪忍處乎卿等莫曰過擧雖謂以怪擧予不暇恤矣今日欲早發故慈宮未及進見而來矣俄於展拜時亦果抑情忍哀幸不添病卿等須勿過慮也濟恭曰日前齋宿時下敎臣旣承聆之後固知無論某日有此動駕之擧而亦不敢力爭請寢之計矣伏覩王候別無添損之節伏幸之外無以更達矣上曰昨日以園行定例事傳敎於籌司矣卿等已詳覽否初欲使今日會議矣卿等旣入賓廳則必有挽行之擧故更令數日間議定矣大體予之伸誠洩哀惟在於以時展省而以今國用民力安保其每年無弊乎昨日傳敎略示予意大要以爲情理得伸而民國無損之計可也卿等想有商量矣在協等曰姑未及爛商而聖意所在豈不思對揚之方乎上曰陵行時鉅弊一則外邑供辦也一則軍兵磨鍊也一則津路過涉也畿內諸邑無非殘薄而遠近轉輸民邑俱困雖有儲置會減之例不免有名而無實予意則沿路兩邑之力雖曰不敷若加別般添補以爲省冗費減謬例之政則果川水原足可以擔當支過故纔以此意問於畿伯則畿伯所奏亦以爲然矣若然則諸邑分辦之弊可以永除矣都監外兩營之輪回隨駕雖有定式而許多弊端不一而足今若商量軍制精抄簡取都監先廂雖不可猝然減除而此亦減其哨數後廂軍兵則就兩營軍摠中推移互換移送沿邑以爲團束之軍或使畿伯都領或使水原倅率領其於扈駕之方似無不及於兩營鄕軍況在前溫幸時湖西兵使爲後廂大將京畿之照此例擧行亦無所不可若然則兩營隨駕之弊可以永除矣至於津渡船艙雖是應行之例而今番之代以浮橋可保萬全無慮則何必多執船隻重勞民力殆近觀美而止哉船艙所入船隻多或近千而浮橋則不滿百隻此已爲省弊之大端而況且完固堅實無異陸地則從今以往永爲遵行亦可也但念此後浮橋所入專責於京江船隻則別立作隊之制使之趁期應役深究沾漑之資使之蒙利效力爲好予意則外方畿邑稅穀分授京江諸船有若都監船之元定運稅者則江民似無稱冤之端船漢亦有樂赴之望若然則津渡船艙之弊可以永除矣分辦也軍兵也津渡也若果無慮則外此小小弊瘼則外而畿營內而各司一切以省減簡約爲主行之悠久期於無弊庶乎其可也以予此時精神氣力實難長語而爲伸予情爲念吾民有此縷縷下敎卿等與諸堂須各講究條列著爲典式右相旣經文任書成後撰出跋文代宣予意可也在協曰聖敎及此臣等豈敢一毫泛忽而今日旣難開坐會議差待首相復命以爲講確之地何如上曰今番大禮時則旣有隨事措劃者此制之擧行姑待明春爲好而備堂三人差定句管事昨已下敎此則不必遲待領相之入來還宮後卿與右相會于賓廳先定備堂中可合人三人以聞可也在協曰備堂中戶判惠堂宜皆與聞於是議矣上曰今番浮橋一事尙或有浮議持疑者云而惟彼工判終是力主故果爲一畀今已就緖定例之議工判亦當與知矣大抵我國人每於創見之事好生歧貳之論而今此浮橋殊不知臨津已例故或不無訾議者矣日前聞戶判言則戶參李獻慶終是以浮橋爲未安至有橋上搖動或馬蹄沒入之慮云豈非迃儒之見乎若如疏中所論則旣不爲浮橋又値寒沍船閣之患則將何以爲之云耶雖然人各有見何妨其有懷必陳乎浮橋之役今幾過半十分堅固而都監堂上後日出去時與戶參同往看審使之破疑釋慮可也昌順曰浮橋之役右相亦似有持難之見云矣濟恭曰李獻慶來見臣以爲浮橋過涉終有憂慮大臣何不陳請云故臣果以此酬酢言於戶判而臣意則自初無持難之議矣上曰卿言然矣以卿料事豈有他議乎上曰園行定例雖欲於一番擧動後見其便否始爲刊行而始議之際宜務精詳先就京畿分辦規式考其所入數爻以爲講確釐正之地而京各司則取考謄錄亦可以看詳矣京司盤果之除減陪從人之自持飯近雖飭敎而此外亦豈無弊端乎曾聞箕伯言世宗朝有扈駕諸臣各裹飯之令而左承旨獨爲炊飰至於拿入決棍云工判亦聞此言乎昌順曰臣亦聞之而曾因實錄考出時見其文蹟矣上曰古今人本自不同以今士夫之夙習膏粱雖未必一依裹飯之法而果欲存心節損則豈無所益乎非徒飮食之費也至於騶率名數亦宜有一定之限制矣有防曰陵幸時各站釜鼎器皿例自畿邑進排而定例後則當有各站備待之件自廟堂知委海西使之造送後會減似好故敢此仰達矣上曰釜鼎當入幾許乎有防曰曾前則多至十五六坐矣近多除減每站若備七坐則可以支用矣上曰令海西造送無或有弊乎自畿邑送價貿來爲好矣大臣之意何如濟恭曰旣欲除外邑之弊則不必貽勞於海西直使畿營貿來爲便矣上曰浮橋之完實已聞都監堂上所奏可期奉往之便安此爲萬幸而初二日出玄室時工役果可以當日畢役乎俄聞戶判言一日內可以畢役云而予則猶以爲慮矣在協曰當日子時後始役則豈有一日內未及之慮乎濟恭曰地中事萬一安穩則一日可以畢役下情祈望惟在於此矣上曰今日含哀未洩予懷益無可言而詳審埋誌處土性則全是濕氣或云魂石之交而水渟滀之致而其言亦未可盡信矣且於伐木之後看之則全無後托之麓直受中冷之水凡眼看之全不成樣予則曰今遷奉之計十分至當矣在協等曰聖敎誠至當矣上曰欑宮奉安處所俄者奉審則工役幾盡就緖而都廳李益運能體口授之敎其所擧行隨事精詳誠不偶然矣別工作徐有秉俄始初見而作人頗有武氣卿等見之否在協等曰臣等未及見之矣上曰別工作徐有秉入侍賤臣承命出與徐有秉進前上命諸大臣見之僉曰果如聖敎矣濟恭曰其人恰似武弁矣上曰卿等之言如此別薦則過矣使御將傳令勸武可也宗鉉曰今日動駕時內局提調不可不備員而都提調洪樂性病未參班提調尹塾奉命在外何以爲之乎上曰都提調許副提調許遞前望單子入之待下批牌招察任可也出擧條上曰進御加味二陳湯一貼煎入出榻敎上曰還宮時道路以新作路爲之出榻敎少頃上出齋殿乘轎進發至踏十里上曰燻造契民等使之待令賤臣承命出傳燻造契民以次進伏於駕前上曰向日七百兩加給之後更有不足之患乎允大承傳聖敎民人等曰別無不足矣上曰大事所入予何惜費如有不足來言戶判則當優數加給爾等勿以煩瀆爲嫌而悉陳無隱今觀治道可謂善爲矣民家田畓之入於治道者想必不些矣民人等曰民田所入爲若干而公田多入矣駕至往十里孫稼亭民人等羅伏於路傍齊聲呼籲曰臣等卽孫稼亭所居之民也今秋打作之穀盡爲見奪於兩班家許多民戶幾皆離散無以聊生故如此至冤之狀敢此來籲於天地父母矣上曰爾等之駕前喧聒濫則濫矣而旣以民弊登聞則當分付京兆有處分之道爾等知悉允大曰輦路禁喧法意嚴重而今日動駕時村民之駕前喧聒極爲無嚴當該禁府都事全不禁飭其所擧行萬萬駭然所當重勘而本院請推之外無他可施之罰何以爲之乎上曰推考可也出擧條上曰判尹進前文淳進前上曰孫稼亭村民俄有號訴之事自京兆詳問事情卽爲草記今番治道時公田之所入則不必錄之而其中民田之入於治道者爲後錄後日來待可也上曰輸城察訪鄭汝淵改差其代令該曹口傳差出待下批當日辭朝出駕前下敎駕由興仁之門入弘化門建陽門由協陽門宣化門還內諸臣以次退出
정조 13년
己酉九月十八日未時上御重熙堂戶房承旨入侍時左承旨李祖承記事官徐有聞李相璜金祖淳以次進伏訖上曰所斤僉使拿處之代口傳各別擇差事分付賤臣承命出傳上曰只以湯劑封入之意傳諭于藥房都提擧可也賤臣承命出傳上曰明日朝進問安勿爲之出榻敎命讀公事書判付訖命退承史以次退出
정조 13년
己酉九月十八日酉時上御誠正閣摠護使入侍時左副承旨李敏采假注書李海隣記注官白慶楷記事官李相璜摠護使金熤以次進伏訖熤曰臣於中路聞園幸之報勞動之餘聖體若何上曰一樣矣上曰誠爲萬幸矣以土色言之去益愈好矣熤曰土色漸漸極好四尺後土色比之二尺尤好而至於地平後土色則五色俱備而正黃之色最多不待地師之言而其爲極吉可知矣上曰以私家葬地言之土色之如此果以爲極吉耶熤曰黃是土之正色也似此土色誠不易得矣當初數日騷動之後得此極吉土色故都監堂郞欣忭慶幸不須更論而下至役夫之賤而莫不懽喜踊躍矣一時人情皆認以純好無欠而初頭土色大違所料故所以有一時騷動亦出一國誠心矣惟其有此騷動也故得此吉地誠非偶然矣上曰如是之際其何以堪之伊時驚遑又何以追說也熤曰只以目前土色爲騷動而咫尺之吉土初未覓得正坐於昏昧矣上曰雙珠向空而向空之外又有特立之峯野色不見云果然乎熤曰果如聖敎矣靑龍有三白虎有三而皆出於元身重重回抱此旣骨肉龍虎非比他作龍虎之好矣上曰迃風無一方可入之處云果然耶熤曰凡山之欠缺處卽有迃風入來之患而卽今園所則前後左右無所欠缺實無風入之處矣上曰泰山喬岳亦不無迃風入來之處今於曠野之中其無風入之處者誠異矣上曰靑龍邊見巖處或有築石以障之議云所見果如何熤曰自穴觀之所見端秀元無不好之理臣固眼昏實不見其巖色而靑龍邊所見處卽禿城山也百餘里行龍作此禿城素稱名山而又況所見不爲險惡則不必補築而障之矣上曰靑龍有巖又異於白虎矣熤曰以方位言則所謂巽丁之峯以水口言則卽所謂捍門華表俱爲極吉矣上曰萬幸萬幸矣熤曰莫重之地封標之外金履成東穿西鑿萬萬駭然不可無論罪矣上曰今日予欲以好顔接見後日諸大臣登對時更奏好矣熤曰都監用度甚難劃得木疋今幾盡用蓋以木貴之故願木者甚多所以木疋過用而用度甚窘矣聞鄭民始言賑惠廳各得十餘同木然後可以支用爲言矣上曰相議於戶判依其請施行好矣熤曰辛亥儀軌中吉帷宮不爲排設事定奪故梓宮上山陵時紙牓移安於丁字閣內東邊而梓宮上山陵後則更爲奉安於御間當中今番亦一遵辛亥前例奉行何如上曰依爲之出擧條熤曰長陵坐向卽間方而因下敎引石刻間方童子石刻正方載在儀軌矣今番則旣無童子石間方位刻于引石正方位則刻于滿石似合事宜而稟定後可以擧行故仰達矣上曰依爲之出擧條上曰卿必勞憊早爲出去可也命退諸臣以次退出
정조 13년
行都承旨趙宗鉉坐直左承旨李祖承坐右承旨李書九坐左副承旨李敏采坐直右副承旨洪仁浩坐同副承旨曺允大坐注書一員未差徐有聞汰去假注書李來鉉仕直李海隣仕事變假注書金履喬仕
정조 13년
藥房都提調臣蔡濟恭提調臣徐有隣副提調臣趙宗鉉啓曰園寢展拜哀慕益切侵早命駕冒寒勞動伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定繼進湯劑爲宜王大妃殿氣候何如惠慶宮氣候何如臣等不任區區憂慮敢來問安竝此仰稟答曰知道
정조 13년
大殿內閣政院玉堂口傳問安答曰知道王大妃殿惠慶宮中宮殿內閣政院玉堂藥房口傳問安答曰知道
정조 13년
李書九以吏曹言啓曰今九月二十一日祿都目政事爲之之意敢啓傳曰知道
정조 13년
曺允大啓曰禁衛營將官來言今日本營軍兵日次私習云矣敢啓傳曰知道曺允大啓曰御營廳將官來言今日本廳軍兵日次私習云矣敢啓傳曰知道
정조 13년
曺允大啓曰判府事徐命善李福源領議政金熤左議政李在協判府事李性源爲承候來待矣傳曰入侍
정조 13년
曺允大啓曰時原任閣臣爲承候來待矣傳曰入侍
정조 13년
傳于李書九曰當該注書汰去
정조 13년
注書徐有聞汰去代以李來鉉爲假注書
정조 13년
以吏曹挽章製述官罷削人代改抄啓單子傳于李敏采曰前抄啓人竝敍用此單子還給
정조 13년
趙宗鉉以禮曹言啓曰卽接通禮院所報則今此遷園時習儀至發引贊笏差備當爲差出云矣依所報贊笏差備啓下事分付該曹何如傳曰依辛亥年例爲之可也
정조 13년
洪仁浩啓曰卽伏見禮曹草記則以贊笏差備差出爲辭矣贊笏旣無該院之名色又無可據之已例而遽請差出揆以事體萬萬未安原草記勿施當該堂上推考警責何如傳曰習儀隔夜今夜已深而莫重笏記贊讀之人尙不質定寧有如許事體贊笏差備之非職名無已例猶屬餘事該曹之今日草記不過枚報牒辭而已亦非該曹所管之事該堂勿推究其做錯專在都監之慢不致察如許堂郞將焉用哉況因此微事深夜酬應尤豈不駭然摠護使外當該堂上難付生手爲先從重推考刑政則顚倒甚矣在京都廳事過後當處分郞廳通禮院官員何足責分揀贊笏人無論元官與攝官又無論贊儀與引儀令都監吏曹相考前例卽爲差出後草記可也
정조 13년
兵曹口傳政事部將單李晉秀
정조 13년
趙宗鉉以承文院都提調意啓曰月食已過禮部回咨依例撰出正書安寶後定禁軍騎撥下送于灣府使之傳給鳳城將處以爲轉致北京之地何如傳曰允
정조 13년
曺允大以轝士廳言啓曰外梓室陪往本廳從事官元永胄馳報內今月十七日寅時離發酉時無事陪進園所軍人等無病傷之事云緣由敢啓傳曰知道
정조 13년
曺允大以轝士廳言啓曰外梓室陪進後上粧與長杠無事還運軍人等無病傷之意敢啓傳曰知道
정조 13년
曺允大以兵曹言啓曰今九月二十日文臣朔試射日次而遷奉習儀相値不得爲之之意敢啓傳曰知道
정조 13년
李敏采以兵曹言啓曰卽接慶熙宮衛將牒報則內兵曹大廳前古木一株去夜因風折落云令該所依例斫去之意敢啓傳曰知道
정조 13년
李敏采以兵曹言啓曰依下敎司謁李孝得拿入査問其莫重傳命誤傳之由則所供內以爲矣身蒙騃無識莫重傳敎未能審聽誤以掌務官知奏罪合萬死更無所達云矣敢啓傳曰姑爲放送可也
정조 13년
曺允大以備邊司言啓曰園行定例大臣摠裁堂上以備堂中差定會于備局編摩以進事命下矣行戶曹判書徐有隣行禮曹判書李在簡工曹判書鄭昌順編摩堂上差下使之擧行何如傳曰允
정조 13년
李祖承以漢城府言啓曰因孫家庄民人孫德奉等駕前白活査實草記事命下矣依下敎兩造査問則孫德奉等所告內以爲此庄之一草一木皆是孫哥世傳之物而至有孫家庄名之稱矣中間故奉朝賀金尙翼願買亭基故拘於顔情不得已許之而外此洞址耕鑿自如至于今少無橫侵之弊矣不意今者金尙翼之養孫啓溟謂以自己家立案中土地毋論新舊起墾縱奴威脅一竝收稅從今以後世傳之物白地見失實爲至冤云金啓溟所告內以爲矣祖父故奉朝賀臣尙翼買址立亭之後有主之地則給價買得空閑之處則成出立案年年植木鬱鬱成林其爲矣家庄園孰不知之而矣祖父在世時特以新占斗護之意毋論奴屬與洞民任其生涯不問土稅矣近年以來人心不古孫哥等與亭底奴屬暗相符同亭子前後漸至起墾互相買賣全不顧忌若此不已則買得之地立案之處其將盡失於奸民之手者事極憤痛不得不呈官收稅云故彼此文券使之現納詳細考閱則金家買得之文券成出之立案俱有可據而大抵本洞自是孫哥累世居生之地起墾食土旣多年所互相買賣累易其主雖於金家作亭立案之後曾無一番收稅之事始於今年惟憑一張之立案徵捧無前之賭稅本村諸民不但爲今秋之失業將至於永作應稅之地故有此稱冤之擧所謂立案中土地竝爲出給民人等處使之依前耕食今年所徵賭稅亦爲推給至於金家給價買得之處旣是有主之土則孫哥之混此稱冤事甚不當區別以給於金家允合事理而金啓溟則自己買得之外忽地侵民之罪不可不論孫德奉等則乃以猥瑣之事敢於此時蹕路呼籲驚動天聽民習之無嚴萬萬痛駭金啓溟及狀頭孫德奉竝令攸司照法嚴勘何如傳曰允
정조 13년
洪仁浩以義禁府言啓曰風寒如此禁府時囚放送事命下矣時囚罪人申耆李敬一李漸運竝卽放送之意敢啓傳曰知道
정조 13년
死罪臣洪彦燮疏曰伏以臣至痛在心寤寐不忘血泣窮廬無所告於天地之大千萬不自意卽伏見吏曹公文下者臣名忽廁於顯隆園輓章製述官啓下之中臣垂死病中不覺驚起惝怳竊自悲死罪如臣尙逭王章又添此罔赦之案也噫國輓製進事體果何等至重且大也謹按淸朝故事選法甚峻尋常從蔭之人未嘗備數於其間愼終之禮詞令之選不得不謹嚴故耳顧臣卽一不學無聞之小蔭吏也重以忘讎罪大待刑歲久衷情崩迫理勢窮蹙年來濫職之兜攬實爲臣餘生之至恨除書則不敢祗受官名未曾自居不惟臣已謝世庶幾世亦忘臣不復擬議於百執事之末審矣況朝廷以格例爲重士夫之自守者廉隅也不識有司之臣果何所據而苟然混錄莫之暇恤也且臣伏而思之昔朱子受進輓之命而引義東歸未敢撰進及夫杜門累年疾病衰暮之日默念平生仰孤恩遇感激涕泗不能自已追成其詞以見孤臣死不忘君之意蓋人臣事君之道守身爲大故在義不可則雖至終身茹痛尙不得晏然膺命於仙寢未閉之前是可見情勢恩私有時而重輕卽臣所以揣分怵義毋寧席藁訟愆恭俟方命之誅終莫敢自揜其負犯猥有摸天之思無憚乎放倒之歸也抑臣又有所撫躬自悼者臣聖世一僇人也無往非罪自知已明炳然一念惟在沒齒田間膠守木石之頑少效塵刹之報而已秪緣一息未泯以致誤恩愈隆而其跡愈逋初非遯世而殆若固守於溝壑豈敢慢命而便同專事於偃蹇當此之日惟我先邸下前和復臨群臣百姓莫不奔走冤號愀然如復見雖彼梢工轝夫之微爭相殫竭誠力猶恐自效之不暇況如臣者亦嘗世祿于朝受恩如天秉彝之所同得匪敢自後於凡民而遭罹悲苦至於數句相紼之詞猶且自劃而後已申狀該曹良非獲已而鎭日退却不少相諒關文踵至縣吏守門催臣製呈急於星火迷諒難化擧行無路莫重終事之地將不免緣民而欠缺臣爲是之懼忽焉若不知聖心之哀慕罔極而瀆擾於此時又敢乃爾有臣如此曷可勝誅然而臣之情其亦慼矣伏乞聖慈準哀懇而收成命論積罪而付司敗若以爲罪雖難貰情有可恕則特垂曲遂之仁一任其瞻望痛哭於田野之間自盡誠禮苟曰孤負實大則亟降威罰以勵頹綱亦臣之願也云云答曰省疏具悉爾其勿辭撰進
정조 13년
己酉九月十九日辰時上御誠正閣藥房入診時原任大臣閣臣承候入侍時都提調蔡濟恭提調徐有隣副提調趙宗鉉同副承旨曺允大記事官徐有聞假注書李海隣記注官白慶楷記事官李相璜原任提學吳載純原任直提學徐有防直提學金憙二直提學金載瓚檢校直閣徐鼎修鄭東浚鄭大容直閣李晩秀判府事徐命善李福源李性源左議政李在協醫官徐命緯李翊臣卞觀海張宅祚以次進伏訖命善等曰聖候欠和之餘侵早動駕伏本審夜間聖體諸節不瑕有損上曰別無所損矣命善曰膈間往來之候亦若何上曰膈氣每當陰濕而發近日日氣頗淸和故不至大段矣熤曰昨日園幸實仰聖孝之藹然而不意出宮百官多未參班威儀未備伏想殿下慮有諸臣請寢之擧有此擧而亦豈非萬萬過中之擧乎上曰卿言是則是矣予於近日益難堪遣不得已有此擧而予旣不以平人自處豈可盛設威儀乎福源曰昨者過中之擧已無追及而前頭如欲爲園幸前期下敎使百官預各知悉然後卽爲出宮而如非聖候欠和之時則臣等豈敢爲請寢之擧乎上曰二十二日異於他日園所展拜豈可不爲乎卿等須勿挽止也命善等曰聖候至于其日而猶有添損之節則豈不悶迫乎濟恭曰臣等向伏承自護之敎竊不勝欣幸矣今此下敎實是臣等之望外也熤曰聖孝出天今當此日豈不欲展省而一番動駕之後聖候又復添損則五六日內快復常度有未可知此豈非萬萬悶迫乎上曰卿等之言一向如此然則雖有膈氣予當不言矣午後則日氣必稍和暫時往來何妨之有名以郊幸而乍往乍來其在瞻視亦不爲如何乎命善曰此則少無所妨矣濟恭曰頻幸園所乃是聖孝之至矣盡矣雖載史冊足可爲盛德美事豈有駭瞻視之理也濟恭曰醫官今方入侍使之診候何如上曰不必入診只以昨日所進二陳湯更爲製入好矣仍命書榻敎曰進御加味二陳湯一貼煎入命善等曰臣等於昨日卽見兵曹參議金履正替行兵判之事至於前陪羅卒敎鍊官旗幟等節無異本兵長威儀瞻視甚爲怪駭矣上曰別侍衛之法長官如有實故次堂替行雖有前例而旣無兼察之敎則豈可以替行大司馬之事乎熤曰自園所昨昏入來而始聞昨日動駕時兵判未及復命兵曹參議金履正因別侍衛之替行竝與本兵長所帶軍校旗捧羅列前後有若軍門之兼察者然有駭瞻視且關後弊不可以一時所失置而不論施以罷職之典何如上曰生疎所致推考可也在協曰昨日陪班臣亦目見此不可只歸於一時顚錯之失罰止推考恐太輕矣上曰然則事異常格罷職可也出擧條熤曰臣於今番承命進詣園所之後聞金履成駭妄之擧不可不請罪矣封標事體何等嚴重而不待經稟標外東西任自穿視此雖出於劻勷之致而擧措之可駭前所未有國體所關不可尋常論責前承旨金履成亟施譴削之典都監堂上之不能據理禁止亦不可無警都監堂上一竝從重推考何如上曰依爲之出擧條上曰今番所入之馬當依辛亥前例磨鍊而至於內人初不隨轝而竝與內人馬磨鍊都監堂上郞廳何不致察耶仍命書榻敎曰遷園都監當該堂上都廳推考仍命退諸臣以次退出
정조 13년
己酉九月十九日申時上御重熙堂都廳入侍時左副承旨李敏采假注書李來鉉記注官白慶楷金鳳顯都廳李益運以次進伏訖上曰園所工役今至何境益運曰下外梓宮後卽始築灰之役臣之離發時覆釜形幾乎盡成矣上曰退壙何以爲之乎益運曰臣聞都監堂上鄭民始之言則以爲預爲退壙不無疎泄之慮臨時爲之恐合事宜云矣上曰石役垂訖否益運曰石役雖浩大而亦不日可畢屛風石文武石羊馬石已造成矣上曰文武石不已大乎益運曰不大矣上曰形局極其安穩石物不必務大矣益運曰臣雖茫昧竊觀體勢石物之大不足慮矣臣於再昨日馳詣卽上園所則上自都監堂郞下至工匠員役以臣初來爭示土色而五色玲瓏先奪人眼諦視之則只有黃紫二色而光彩絢爛如雲霞蒸蔚此不可以土言之矣上曰向日照之則色如泥金矣上曰丁字閣丹靑已爲之乎益運曰丹靑幾已告成矣上曰碑閣尙未成乎益運曰亦已垂成矣上曰浮階已撤去乎益運曰今將撤去矣上曰民家毁撤後墻壁瓦礫未及修掃云果然乎益運曰雖未盡爲修掃而餘存者無幾矣上曰下外梓宮日天氣甚淸和矣益運曰果爲良吉矣上曰外梓宮漆色極好耶益運曰光膩精緻前所未有上曰可鑑乎益運曰毛髮皆可數矣上曰道路何如益運曰自園所至果川境道路善爲修治矣上曰諸凡工役率皆順成誠萬幸矣益運曰誠如聖敎矣上曰以石品言之殆近來所無而刻法亦似精妙矣益運曰刻役幾完方治曼石而石品亦極佳矣上曰如玉乎益運曰比之江華石品不啻相萬而色潤理細如錦段似此石品臣所初見若論其鐫刻之妙則陵寢石物臣亦嘗奉翫而若是神化曾未之覩矣上曰都監堂郞命勿爲守直矣果不爲之乎益運曰下外梓宮後堂郞不敢少離矣上曰工役之告竣幾爲三分二乎益運曰雖無一事之告竣統言之則過於三分二矣上敎敏采書禮曹草記批旨訖上命退以次退出
정조 13년
行都承旨趙宗鉉坐左承旨李祖承坐右承旨李書九坐左副承旨李敏采坐右副承旨洪仁浩坐直同副承旨曺允大坐直注書徐有聞未肅拜一員未差假注書李海隣仕直事變假注書金履喬仕
정조 13년
藥房副提調趙宗鉉啓曰伏未審夜間聖體調攝若何寢睡水剌之節何如膈間往來之候亦何如臣率諸御醫趁早入診詳察聖候議定繼進湯劑爲宜臣不任區區憂慮敢來問安竝此仰稟答曰知道卿則不必入侍湯劑封入可也
정조 13년
曺允大以都摠府言啓曰今日入直內三廳武兼禁軍及軍兵等當爲中日習射而遷園習儀相値不得爲之之意敢啓傳曰知道
정조 13년
曺允大啓曰備邊司郞廳來言今日賓廳日次而遷園習儀相値不得來會云矣敢啓傳曰知道
정조 13년
以園所都監狀啓治石時所用炭令訓諫都監禁衛營御營廳加數分定輸送事傳于趙宗鉉曰依狀請施行事回諭
정조 13년
以輪對官望單子傳于趙宗鉉曰後日次來待
정조 13년
以前承旨金履成譴削傳旨傳于曺允大曰此人之鄕闇已自當初罷散中不稟徑往其全昧事體不一而足況此擧措尤萬萬駭怪究其心決知出於蠲心而盡力飭則已施矣此傳旨特爲分揀
정조 13년
以京畿監司狀啓楊州牧常賑稷一千三百十八石小米一千石作租令該廳稟處事傳于曺允大曰依狀請施行事回諭
정조 13년
傳于曺允大曰右副承旨入侍
정조 13년
有政吏批行判書金鍾秀牌不進參判李秉鼎參議李勉兢右副承旨洪仁浩進以李祖源爲兵曹參議羅烈爲內資主簿注書單徐有聞
정조 13년
再政以洪文泳爲兵曹參議李祖源爲參知
정조 13년
兵批行判書尹塾進參判申應顯病參議洪文泳入直參知李祖源未肅拜同副承旨曺允大進以李昌運爲知訓鍊具㢞爲副摠管尹昌莘爲慶熙將金宗鉉柳翼星爲武兼具嗚國爲三田渡別將宣傳官朴與曾禁衛把摠趙叫相換同知單姜益老再政以金方行爲北評事副司直李昌漢南鶴聞曺遠振尹㬦李祖源副司果吳泰賢竝單付
정조 13년
趙宗鉉以遷園都監都提調意啓曰承政院啓辭禮曹贊笏差備差出事草記勿施事批旨贊笏人毋論元官與攝官又毋論贊儀與引儀令都監與吏曹相考前例卽爲差出後草記可也事命下矣取考辛亥儀軌則典儀及東西唱引儀載錄而贊讀笏記之人毋論元官與攝官無所載錄丙申儀軌有攝贊儀一員差出之事今亦依此例以攝掌儀差出之意分付該曹習儀只隔一夜而莫重差備尙未知委致勤飭敎臣不勝萬萬惶恐之意敢啓傳曰知道不必以攝掌儀差出以典儀稱號則自可擧行矣
정조 13년
曺允大以訓鍊都監言啓曰各軍門軍色從事官如有可以請仍之人草記請仍事曾有傳敎矣本局前軍色從事官徐榮輔今已敍用仍任從事官何如傳曰允
정조 13년
己酉九月二十日未時上御重熙堂左承旨入侍時左承旨李祖承假注書李海隣記注官金健修記事官金祖淳以次進伏訖上命書傳敎曰誕日物膳外方旣勿封進政府六曹物膳亦勿爲之事分付又命書傳敎曰北評事今日政差出待下批不多日內辭朝又命書傳敎曰大轝肩轝馬木軍事曾有下敎而今聞各十名有不足之慮云今雖加數磨鍊運致之際爲弊自如依陵幸時各站上下路有臺例晝停宿所新舊園所沙斤替運所預各造置事分付上曰政官牌招開政出榻敎上曰加味二陳湯依前方一貼煎入出榻敎命退承史以次退出
정조 13년
己酉九月二十日酉時上御重熙堂右副承旨入侍時右副承旨洪仁浩假注書李海隣記注官白慶楷金鳳顯以次進伏訖上命書傳敎曰雖有處分之命習儀順成都廳李晩秀姑從末勘推考又命書傳敎曰昨日已言於大臣再明日當詣園所展拜侍衛軍兵及隨駕官依日前擧動時例百官祗迎置之事分付上曰挾輦軍弘化門入直軍二十名禁軍二十人其餘皆依前訓將都領出榻敎仁浩曰同罪未敍人隨卽提稟事曾有定式矣前承旨曺遠振南鶴聞旣已蒙敍而前承旨李鼎運趙衍德李壽咸俱是同罪之人故敢此仰達矣上曰竝敍用卿宰侍從堂上堂下及武臣曾經閫帥以上受服人中有罪名人亦爲敍用可也出擧條命退承史以次退出
정조 13년
行都承旨趙宗鉉坐左承旨李祖承坐直右承旨李書九坐直左副承旨李敏采坐右副承旨洪仁浩坐同副承旨曺允大坐注書徐有聞仕直一員未差假注書李海隣仕事變假注書金履喬仕
정조 13년
藥房都提調蔡濟恭提調徐有隣副提調趙宗鉉啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定繼進湯劑爲宜臣等不任區區憂盧敢來問安竝此仰稟答曰知道
정조 13년
曺允大啓曰來二十五日朝參日次矣敢稟傳曰停
정조 13년
有政吏批判書金鍾秀病參判李秉鼎進參議李勉兢病右承旨李書九進啓曰判書金鍾秀參議李勉兢病不來小臣獨政未安何以爲之敢稟傳曰仍爲之生員崔壽仁贈戶參例兼故通德郞崔斗樞贈左承旨例兼故司果崔體乾贈司僕正以上前兵曹參判崔光璧三代追贈
정조 13년
兵批判書尹塾進參判申應顯病參議李祖源未肅拜參知洪文泳入直左承旨李祖承進副司直金履成同知白鳳翼僉知朴道仁南正周金致斗竝單付
정조 13년
以修撰望筒傳于李書九曰前望單子入之
정조 13년
以京畿監司狀啓果川縣公廨修補監董人等賞典令該曹稟處事傳于李書九曰本縣以至小之邑近二百間公廨新建或改修告成於數月之內極爲可嘉裨校賞加邑校帖加成給事回諭
정조 13년
以京畿監司啓本富平長湍船人糧米分給與否及廣州船隻不爲給料委折査實事傳于李書九曰三升二升如此如彼抑或爲說九月不授衣欲待寒節云者湍富兩倅兒時不讀七月篇乎所當嚴處而私船與湖西公船有異今姑參酌旣有造給之朝令則責出於船主樣邑以報營巡營亦循例謄啓若此則造給之意果安在乎已放船隻雖無可論如有執留者官給衣袴殘邑殘鎭必自巡營造給無徵民間亦無徵於殘邑鎭事令廟堂嚴飭分付當該道臣從重推考仍令戶判遣郞官畿邑船隻執留中尙不給綿衣者一一知來萬一虛實相蒙戶判難免倍勘以此知悉畿邑若此則兩西可知豈更有潔己奉公之二朴命球乎海西已經摘奸因悉如錦伯之闇眼者安知不任其爲弊於殘邑殘鎭殘民乎此意一體嚴飭
정조 13년
李書九以兵曹言啓曰今九月二十一日武臣賓廳講書日次而祿都目政事相値不得爲之之意敢啓傳曰知道
정조 13년
李書九以備邊司言啓曰原春監事李度默災實分等狀啓有草記稟處之命矣取見其狀本則杆城等二邑置之尤甚寧越等十三邑置之之次原州等十一邑置之稍實仍以爲元劃災四百結外不足災三百二十七結六十三負八束特爲加劃本道民命專靠田農而田農不實雖使從實裁減猶爲三百八結十五負九束而事目至嚴不敢遽然仰請恭俟處分後錄諸條竝請令廟堂稟旨分付矣其一毋論尤甚之次邑新還亦難準捧則舊還之一齊督捧其勢末由稍實邑雖云免歉民情無異災年舊還竝督實爲可矜而還政體重不敢指一仰請事也其一還穀本色準捧實無其路當捧條中尤甚邑折半之次邑三分一稍實邑四分一以他有裕穀準折代捧金化等五邑粟一種反不如他穀小米及粟以豆太或相當穀從民願分數代捧待明秋還作本色事也其一尤甚之次邑勿定配所事也其一推奴徵債限明秋防塞事也分等依狀請施行本道穡事以其得雨早晩雖有成就優劣統以論之優於免歉近於稍豐嶺之東西無甚異同今以如干受損加請災爲三百二十餘結比諸本道元摠未免過多至於田災特以朝家恤隱之德意雖有量宜許施之已例今年所請比昨年又有三十結加數尤涉過當畓災限百結田災限五十結減給舊還尤甚邑許令停退之次稍實邑待廟堂知委分數收捧還穀代捧邑吏之售奸國穀之耗失專由於此而道臣旣以裕民之意有所陳請尤甚邑三分一之次邑四分一稍實邑五分一許令代捧而金化等五邑相當穀代捧事民願旣如此則不必靳難依狀請分數收捧待明秋還作本色定配罪人只許尤甚色勿定推奴徵債防塞事依所請許施之意分付何如傳曰允今年田農不如畓農所請必有料量畓結所請亦必有料量付之道伯更加詳察便宜闊狹後更爲狀聞舊還則之次邑特許停退使之專意於新還可也
정조 13년
兵曹判書尹塾疏曰伏以日月如駛遷奉隔旬伏惟我殿下當是年營是禮覩羹之慕極天之冤倘復如何今於兩月之內天蹕屢移於齋殿龍淚幾徹於重泉臣民增悒草木欲枯臣幸須臾無死獲覩我聖上更卜廞禮達孝殫誠吉崗有待儀文極賁瞻望雲天雪涕盈襟而已第伏惟帝王爲孝與匹庶大異臨哀無擗踊之節愼終無號哭之度者非孝有歉而誠未足也上有祖宗付托之重下有億兆瞻戴之望故人主一身亦不得自用者誠以此也雖親陵禰寢四時令節謹遣臣替享者非徒我聖朝家法自古哲辟明主垂裕後昆永世不替之良規也今我聖明孝思所感不有裁抑每當如灼之時必行過禮之擧日前行幸不諭於群下不申於軍卒而不意龍旟遽出闕門百官顚倒蒼黃陪到者無幾人矣又況遭此誕辰不堪永慕將復展拜之禮臣雖愚迷蠢蝡豈不仰感宸孝之出天而抑臣區區之心亦有所不然者雖在聖躬康泰之時不必頻拜園寢易致虧損況此靜攝之中任情縱哀昨日展省禮明日行拜儀欠和之節益添違豫之症莫瘳此臣所以向者前席不避死罪敢以宸慟難抑之時則展省本宮之說縷縷陳懇者也伏乞聖慈特軫宮園一體之義亟收行幸之命祗謁本宮以伸聖慕仍治臣瀆擾之罪俾慰臣人之情焉答曰省疏具悉展拜之必欲行於是日出於一分伸情寓慕卿言雖如此有難許施矣
정조 13년
己酉九月二十一日卯時上御誠正閣藥房入診入侍時都提調蔡濟恭提調徐有隣副提調趙宗鉉假注書李海隣記注官金健修記事官李相璜檢校直閣鄭大容醫官金光國李翊臣卞觀海金順行以次進伏訖濟恭曰朝來日氣甚冷此時聖體若何上曰一樣矣濟恭曰寢睡諸節亦若何上曰一樣矣濟恭曰湯劑連日製入矣伏未知果爲進御乎上曰連爲進服而進服之後大體一向矣濟恭曰俄者重臣疏中展省本宮之請誠爲得當之言矣只爲展省於本宮亦庶幾仰伸情禮近日玉候尙未快復湯劑連爲進御而一番動駕之後若又有一分添損之節則大禮當前下情悶迫已無可言而其將貽憂於殿宮亦當如何苟有一毫虧損於聖躬者則固當自上自護豈待臣等之煩陳而始乃停止乎欠和之中觸寒動駕則玉候之益添勢所必至伏願十分寬抑亟寢明日動駕之命焉上曰日昨園行亦爲十分寬抑善爲往返近日以來予心若喪之初尤難堪忍而至於明日異於他日若暫時展省則予之膈氣似可少勝矣本宮展省前此已屢次爲之而園寢已啓此日又當予心益復如新暫往展省其可已乎更思之園寢若奉於遠地則雖欲頻頻展拜勢不可得矣且民國之弊有不可不顧勢難頻數往來而舊園旣是不遠予病亦又可强則展省之禮其可不行乎卿等須勿煩請也濟恭曰醫官今方入侍使之入診似好矣上曰大勢少勝不必入診敎觀海曰前日所進之藥更服幾貼則爲好乎觀海曰限二貼更爲進御則似好而此則調理之劑也所入人蔘似爲不足更以若干分加入則似好矣上曰進御加味二陳湯依前方限二貼煎入出榻敎濟恭曰明日物膳已有勿爲封進之敎下情不勝抑鬱矣外方雖已除之京司則使之封進是臣區區之望也上曰京外一體外方則旣已除之獨於京司封進則是名實相反矣命退諸臣以次退出
정조 13년
己酉九月二十一日申時上御重熙堂右承旨入侍時右承旨李書九記事官徐有聞李相璜金祖淳以次進伏訖命書傳敎曰明日展拜之擧適當此日欲伸孺慕而恐有貽慮欲於臨發稟奏朝筵已與都提擧有酬酢矣慈宮先已知之至今力挽因此大加疚心不可以予情禮之少伸或忽仰慰慈心之方已以勿爲之意多般寬譬明日園所動駕傳敎置之命退承史以次退出
정조 13년
行都承旨趙宗鉉坐左承旨李祖承坐直右承旨李書九坐直左副承旨李敏采坐右副承旨洪仁浩坐同副承旨曺允大坐注書徐有聞仕一員未差假注書李海隣仕直事變假注書金履喬仕
정조 13년
藥房都提調蔡濟恭提調徐有隣副提調趙宗鉉啓曰玆當誕彌之日倍切岡祝之忱伏未審夜間聖體若何寢睡水剌之節亦何如臣等率諸御醫趁早入診詳察聖候爲宜臣等不任區區伏慮敢來問安竝此仰稟答曰知道
정조 13년
王大妃殿惠慶宮中宮殿內閣政院玉堂藥房口傳問安答曰知道
정조 13년
兵曹口傳政事副司果李羲觀單付
정조 13년
傳于曺允大曰風寒如此三道兵防船浮橋所用外卽爲放送後草記事令工判知悉過水下後亦令畿伯無事過境狀聞還泊後形止狀聞事分付三道帥臣處
정조 13년
傳于李書九曰大興山城之餉捧留本邑之請以朝令申飭之未久廟堂防啓雖已循例批下大體海西尤甚邑民情槪可領略城餉雖重民弊宜念況城中裕食之方自有畿邑近年因特敎擧行之例以朝家一視之意畿海何間令廟堂以此意知悉元穀捧留耗條則從便輪置事分付
정조 13년
以忠淸監司狀啓災實分等令廟堂稟旨分付事傳于李書九曰所謂諸條極爲精約何必回啓依狀謂施行事回諭災結之四千餘結加請比之所料反有太少之慮剋削非可論亦依狀請許施如是而民猶有把束白徵之歎道伯守令其罪當何居以此惕念俾無現發於來頭抽栍考察之時事一體回諭
정조 13년
己酉九月二十二日辰時上御重熙堂左承旨入侍時左承旨李祖承記事官徐有聞李相璜金祖淳以次進伏訖上曰閣臣如在闕中入侍可也賤臣承命出與原任提學吳載純鄭民始徐有防一直提學金憙二直提學金載瓚檢校直閣徐鼎修鄭東浚直閣李晩秀原任待敎尹行任偕入進伏上敎民始曰工役今至何境乎民始曰庶無未及期之慮矣上曰何日當下去耶民始曰明間欲下往矣上曰占得眞穴由卿騷動卿之功勞可謂不少耶民始曰吉地載卜眞穴又得此莫非聖孝欣感神明默佑而然也至於臣之妄率之罪尙切惶隕矣上曰卿於伊時猝然上來之故予果驚動今若以此謂之徑先則猶或可也而至於外此咎責何足云云也卿於莫重大事寧欲無端騷動而然耶上敎有妨曰欲於何間發巡乎有防曰此時遠離下情不勝耿結故姑不定期矣上曰從近爲之好矣命退諸臣以次退出
정조 13년
藥房都提調蔡濟恭提調徐有隣副提調趙宗鉉啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定繼進湯劑爲宜臣等不任區區憂慮敢來問安竝此仰稟答曰知道
정조 13년
傳于曺允大曰工曹判書漢城判尹入侍
정조 13년
有政吏批判書金鍾秀牌不進參判李秉鼎參議李勉兢左副承旨李敏采進以李祖源爲慶尙監司兼執義單成種仁冬至使書狀官前牧使沈基泰還還陛通政復資事承傳
정조 13년
兵批判書尹塾病參判申應顯入直進參議洪文泳病參知未差同副承旨曺允大進知事單具允鈺副護軍閔義爀白師誾副司直李柱國李敬懋趙衍德李鼎運李壽咸金履正申耆李敬一竝單付
정조 13년
曺允大以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 13년
曺允大以禮曹言啓曰今此大殿誕日諸道所封方物中平安兵使李明運所封弓帒筒箇三部鳥銃一柄不爲封進莫重方物無端闕封事極駭然本曹無他可施之罰兵使李明運從重推考其中鹿皮一張旣自宣惠廳封進依例看品捧入而闕封方物追後封進之意分付何如傳曰允
정조 13년
趙宗鉉以禮曹言啓曰去己亥年江華府留守兼爲水軍統禦使後京畿水使所封方物結弓獐皮五張移施江華府留守使之封進矣喬桐水使還爲復設依舊例方物啓本中以京畿水事節度使書入之意敢啓傳曰知道
정조 13년
曺允大以備邊司言啓曰頃因海西分等草記批旨加請災結更加詳量精抄狀聞之意分付矣卽見該監司李洪載狀啓則以爲今年穡事田種各殼通同失稔諸般災頉比常年實有倍蓰而因廟堂之過於請減有此精抄登聞之命今若更令邑宰斟酌減削則徒致民情之騷擾日字之遲滯故各樣災頉中水曳回項名色視諸川沙反覆煞有間焉就其中詳考優劣量宜存減則加請災一千八百八十一結二十三負內所減之數爲一百八十七結十一負至若綿田災今年綿歉甚於去年而係是事目之外故當初釐正時屢經覈抄到今雖把束之微減削於其間實非軫恤窮民之道竝令廟堂稟處爲請矣以朝家恤隱之德慮窮民冤徵之弊至有令道臣更加詳量精抄狀聞之命而今者道啓所減之數僅爲一百八十餘結當初事目外一千八百餘結加請已不免夥多至於綿災比昨年倍數請劃尤涉過當畓災之八百結田災之六百結許劃本非剋削之政則今於批敎之下道臣不思十分精覈只以如干結減數登聞極爲未安道臣從重推考旣以民隱所係丁寧爲說則其在寧失之義不可無加數軫念之道畓災二百結綿災一百結更爲劃給使之均俵無或混徵之意嚴飭分付何如傳曰允朝令之後不問邑宰輕加減數難免不審之失然潦水無前潰筒夥然田與畓之俱未登稔蓋可推之特從寧失之意姑依狀請許施然又精抄付之道伯邑宰亦無不可此一款依草記申飭可也
정조 13년
己酉九月二十三日辰時上御誠正閣藥房入診工曹判書漢城判尹同爲入侍時都提調蔡濟恭提調徐有隣副提調趙宗鉉右副承旨洪仁浩假注書李海隣記注官金鳳顯記事官李相璜待敎金祖淳工曹判書鄭昌順漢城判尹金文淳醫官李春敷金光國李翊臣卞觀海以次進伏訖濟恭曰日間風寒漸緊此時聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候亦若何上曰昨日不爲園行故善爲奉過矣上曰昨日動駕事向筵已有酬酢而爲慮慈宮之用慮欲爲臨發稟告矣第因衣服之在內不得不入告則慈宮果爲力挽故不得爲之矣濟恭曰昨日園幸之命今日停止之敎莫非出於聖孝之出天實不勝欽仰矣上曰近日寢睡未穩此必湯劑進服之後煩燥所致自今日姑爲停止則何如濟恭曰寢睡之不得安穩是必近日過費聖慮而然下情不勝焦迫令諸醫官詳細診察何如上曰唯翊臣觀海以次進前診候訖翊臣曰左三部脈候極爲調順右三部比左稍弱矣觀海曰左右脈候極爲調順而第有凝滯之慮寢睡之不安必因膈氣挾痰而然歸脾湯更加溫痰之劑而進御則似好矣上曰姑觀動靜更爲議定好矣濟恭曰水剌之節何如上曰水剌則別無所減矣敎昌順曰浮橋之役昨果畢役而預備船隻外皆令解送耶昌順曰水上所泊之船勢難下送故姑爲留置而水下船則依昨日下敎皆已放送矣上曰造橋之役有一定之制則前頭似不必如是爲難矣大抵船艙之弊不可勝言不可不斯速已之今番幸行雖無成命而至於明春展拜旣有筵敎今番浮橋因用於明春果何如詳問便否於船人從其所願欲留則留之欲去則放送而各處船隻所入之數與船格輩姓名數爻工判卽爲書入可也有隣曰來頭浮橋所用船隻以外方船用之乎以訓局船用之乎不可不及今稟定故敢達矣上曰以訓局船京江船定用可也有隣曰依下敎發遣本曹郞廳摘奸船沙格之着襦衣者則各處船格卒皆已授衣而但江華船格或有造給者或有未及造給者云故聞畿伯言則船格額數姑未決定故未得一齊造給云矣上曰一兩日內卿須出去放者放之留者留之定其額數後卽爲造給可也昌順曰聖念深軫渠輩之呼寒有此博施之恩若抄其留者而造給則初欲還去者必不欲去矣及其得着之後安知無卽還之計耶濟恭曰臣聞摘奸吏校之言則平澤民十五名內七名已爲造給而其餘八名皆令還去則厥漢輩皆逗留不去云蓋今番授衣之擧實出於尋常故渠輩希覬一視之思必欲得着而然矣上曰雖是額外之人亦爲造給何妨之有頃者戶參疏中以浮橋事有所云云今旣就緖其言果何如濟恭曰日昨見戶參抵臣書則以爲浮橋之役今已告訖而安如泰山盤石大聖人所作爲出尋常萬萬云云矣上曰湖西分等狀啓中所請災結皆已準許卿等之意如何有隣曰所請未免太過矣濟恭曰浦落成川極其夥然云所請似不爲太過矣上曰海西分等回啓領相爲之乎濟恭曰然矣上曰今番又爲剋削無已過乎有隣曰安岳等地雖有全一洞潰決之歎而元結三萬結中請劃三千結豈不太過乎上曰判尹詳細看審而來乎文淳曰田畓之入於作路者統而計之則畓爲十一處田爲十三處令戶判從長稟處何如上曰唯上曰嶺南木事何以爲之云耶濟恭曰鳥嶺等地木駄不得往來云雖未知民情之果何如而聞是道伯之所關飭云矣上曰向筵領相以關問行會之意有所云云矣其間果爲之乎注書知入賤臣承命出回奏曰姑未行會云矣上曰領相事誠慨然矣民事豈如是緩緩乎以嶺伯言之此事猶屬餘事頃日辭疏予已爲未安矣仍命書傳敎曰民事不可緩意謂其間已有往復行會今因言端聞之月初因筵奏有筵敎而廟堂尙無一言誠甚慨然今則勢不得不更令關問後處分大抵各爲其民無怪遮截湖嶺關隘駄絮載綿之類俾不得越境自忠州以上至于都下皆將無衣凍不掩體嶺伯事極爲妄率交隣國猶不容似此手段況身爲藩臣不念都下之綿貴反效遏糴之習其可乎自見向來辭疏原本至今留中一事二事以遞易爲慮一味任他則自此諸道監司恃其有罪不勘惟己私是濟寧有如許國綱乎況爲道伯不能宣揚朝家本意則其爲轉惑而愈迷弊豈止於一時截綿乎慶尙監司洪檍罷職仍令廟堂三懸鈴行會自關到日使卽如例貿遷事各別嚴飭濟恭曰近日木綿轉益翔貴四方木商無貿遷往來之事故白木廛將至撤市之境云此豈使聞於四方者乎關西木旣以發賣爲定則事當出給於白木廛市人俾爲一時聊賴之資其同數多少廟堂酌量行會恐爲得宜但念木綿之積置腐傷雖曰無用此乃箕營之年久器物則以其發賣之錢花消於京上司有非愛惜公物預備緩急之意使廛人納價於戶惠廳使箕伯就戶惠廳當納之中除其數以置或貿穀物或待綿登之歲改備本色則庶可免府庫財枵然之歎以此擧行之意分付何如上曰依爲之出擧條昌順曰自舊園所至新園所如有道路看審之行兵曹堂上及都監堂郞京兆堂上當爲辭朝出去今番則何以爲之乎上曰都監堂上兵曹堂上則兵判以兼帶都監堂上外梓室奉詣之行纔已往返與頓遞使看審之行竝除之只令畿伯一兩日內辭朝進去可也出擧條濟恭曰卽見禮曹草記則平安兵營誕日方物不爲封進似由於錯看物膳停封傳敎而該道監營旣以方物封進則兵營何不問議有此公然闕封之擧乎國體所在萬萬駭然決不可仍置平安兵使李明運亟施先罷後拿之典何如上曰依爲之出擧條有隣曰頃以慶源鹿茸價六百兩委折査問本營審藥朴思德仍爲發關行會於北兵使洪和輔處使之査報矣今見其報辭則枚擧慶源吏所供備陳鹿茸價顚末而論其歸趣則因慶源府之闕封以訓局納二對移充仍令該吏上京貿納而價本竝中間冗費每對爲一百五十兩一對六百兩之說實無是事鹿茸本主卽南門內藥儈李姓人一問可知而當初慶源之闕封徒知災邑守令遞易之爲難不卽罷黜及其自京貿納於訓局也不能嚴加管束至有六百兩之傳聞仍伏承莫重進上還給之命罪合萬死云矣果如所報則六百兩云云似在落空之科而一對價一百五十兩過詳定則已多不可以傳說之差誤有所曲恕且莫重進上旣已闕封則拘於顔私不罷守令訓局所納雖曰輕歇而付之一吏任其擅弄一則巽軟一則矇然雖以慶源前府使言之進上闕封自在當罷之科邑吏濫費亦有不察之罪不可以遞歸而不論北兵使洪和輔慶源前府使洪聖淵竝施以罷職之典審藥色吏令秋曹及兵營照法勘處何如上曰右相之意何如濟恭曰事體所在極爲未安不可不罷職矣上曰依爲之六百兩之說雖曰脫空守令之罪止罷職終涉太歇該府使先罷後拿可也出擧條上曰政官牌招開政出榻敎命退諸臣以次退出
정조 13년
己酉九月二十三日未時上御重熙堂左承旨入侍時左承旨李祖承記事官徐有聞李相璜金祖淳以次進伏訖上曰京畿監司入侍賤臣承命出與京畿監司徐有防偕入進伏命書傳敎曰始因差使員肅拜聞之而騎步兵價布領納間一朔上來云如禁御之上來鄕軍猶無差員領付之例又異於訓局砲保及兩營軍餉保每年一納此後騎步兵價布勿定差員以除冗弊事令廟堂定式行會因此思之三營砲軍餉保差員上來有名無實捧限之操縱闊狹在於各該將臣拖至經年閱歲不一而足差使員領納無義甚矣捧限之準式亦豈在於差員乎此後一體除之事分付外此不緊差員亦宜趁今釐正令各該道臣條列後錄狀聞後稟處事亦令廟堂知悉上曰此可謂一分釐弊耶有防曰然矣誠是大段痼弊而有此特敎釐革不勝欽仰矣有防曰今此遷園時果川宿所站扈衛軍以本縣一哨及衿川一哨參互排立事曾有筵敎矣今則日字已迫一番稟定出擧條然後該廳及臣營方可擧行故敢此仰達矣上曰果川客舍墻垣聞甚狹窄隨駕軍七百名猶患難容與辛亥年陵所宿所站周廻之闊大事勢自異衿川軍勿爲出用鄕軍環衛只於新園所爲之此意仍令兵曹摠戎廳知悉可也出擧條命退諸臣以次退出
정조 13년
行都承旨趙宗鉉坐左承旨李祖承坐右承旨李書九坐直左副承旨李敏采坐右副承旨洪仁浩坐直同副承旨曺允大坐注書徐有聞病一員未差假注書沈能迪仕李海隣仕直事變假注書韓翼鎭仕
정조 13년
藥房都提調蔡濟恭提調徐有隣副提調趙宗鉉啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰知道卿等不必入侍矣
정조 13년
曺允大啓曰事變假注書金履喬身病猝重勢難察任今姑改差何如傳曰允
정조 13년
金履喬改差代以韓翼鎭爲事變假注書
정조 13년
徐有聞病代以沈能迪爲假注書
정조 13년
傳于曺允大曰同副承旨入侍
정조 13년
備邊司薦望以李東曄爲平安兵使李潤慶爲北兵使
정조 13년
曺允大啓曰兵曹郞廳來言平安兵使北兵使節度使下批政事取稟傳曰當日爲之
정조 13년
有政吏批判書金鍾秀病參判李秉鼎進參議李勉兢病右副承旨洪仁浩進啓曰判書金鍾秀參議李勉兢俱病不來小臣獨政未安何以爲之敢稟傳曰仍爲之吏批啓曰會寧府使今當差出而本府以邊上重地素稱難治不可不擇差同道兵使竝擬何如傳曰允以金履成爲兵曹參知姜五成爲會寧府使兼鏡城府使單李潤慶
정조 13년
有政兵批判書尹塾進參判申應顯入直參議洪文泳病參知金履成未肅拜同副承旨曺允大進副司直沈基泰副司果徐榮輔平安兵使李東曄北兵使李潤慶竝單付以李漢豐爲兼訓鍊都正李鎭翼爲副摠管李文德爲南兵使
정조 13년
洪仁浩啓曰藥房都提調蔡濟恭提調徐有隣副提調趙宗鉉爲承候來待矣傳曰大體比午間少歇湯劑夕後一貼更爲煎入今日欲穩攝卿等早爲退去宜矣
정조 13년
金光默以內醫院都提調言啓曰今此黃海監司封進甘冬醢味品比前俱爲劣下不合御供事體所在誠極駭然捧入之際臣等之不能檢察萬萬惶恐而甘冬醢卽爲退送使之卽速改封進當該監司李洪載從重推考封進官令本道指名現告拿問處之何如傳曰允封進官亦爲推考可也
정조 13년
曺允大以兵曹言啓曰取考辛亥年謄錄則遷陵時軍兵除標信解嚴矣今番遷園後先後廂軍扈衛軍傳語軍解嚴一節何以磨鍊乎敢稟傳曰與辛亥例稍異請出信箭解嚴舊園所環衛軍名數排立日字亦爲商量稟旨可也
정조 13년
曺允大以備邊司言啓曰新園所所用設布帳區劃造給本府後形止草記事命下矣木甲帳平安監營三百浮兵營一百浮慶尙監營二百浮依分定造成已爲輸送于水原府云矣敢啓傳曰知道
정조 13년
李敏采以工曹言啓曰傳曰風寒如此三道兵防船浮橋所用外卽爲放送後草記事令工判知悉事命下矣浮橋所用及預備二十六隻外其餘船隻已於日前盡數放送而其中洪州防船一隻泰安防船一隻藍浦防船一隻林川兵船一隻韓山兵船一隻庇仁防船一隻結城兵船一隻舒川浦兵船一隻唐津兵船一隻所斤兵船一隻德積兵船一隻德浦兵船一隻龍媒防船一隻合十三隻以其帆竹之入於浮橋旣無帆竹有難駕海故雖已放送而不得下去沙格則每船只留數人看守船隻則姑爲留待云敢啓傳曰知道
정조 13년
洪仁浩以義禁府言啓曰平安前兵使李明運拿處事傳旨啓下矣李明運時在任所云依例發遣府都事交龜後拿來何如傳曰允
정조 13년
禁府啓目慶源前府使洪聖淵原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允又啓目許沙前僉使高胤衡原情云云問目內辭緣泛稱遲晩刑推得情何如判付啓除刑推議處爲良如敎又啓目所斤鎭僉使安廷輝原情云云傳旨內辭緣泛稱遲晩刑推得情何如判付啓除刑推議處爲良如敎又啓目扶餘前縣監金晩淳鴻山前縣監李永睦等原情云云問目內辭緣泛稱遲晩竝只刑推得情何如判付啓除刑推議處爲良如敎
정조 13년
兵曹判書尹塾疏曰伏以臣初當見職觸事憒憒乃於今日政以沈副擬於南兵使之望臣之昏謬顚錯到此益著旣聞之後伏不勝惶汗之霑背玆敢露章自列伏乞聖明亟命勿施南兵使之望仍治臣罪以肅朝綱千萬伏祝答曰省疏具悉南閫望筒勿施之請極爲過矣當者已命勿拘檢擬其兄之參於副擬有何不可卿其勿辭行公
정조 13년
己酉九月二十四日辰時上御重熙堂同副承旨入侍時同副承旨曺允大假注書李海隣記注官金鳳顯記事官李相璜以次進伏訖上命書傳敎曰北關民事多靠兵使新除授北兵使交龜在會寧府使辭朝早晩該府使之代今日政擇差待下批明日辭朝上曰進御加味正氣散一貼依前方煎入出榻敎上曰進御正傳加味二陳湯前方中減山査肉麥芽加人蔘五分自今日煎入出榻敎命退承史以次退出
정조 13년
行都承旨金光默未肅拜左承旨李祖承坐右承旨李書九坐左副承旨李敏采坐直右副承旨洪仁浩坐同副承旨曺允大坐注書徐有聞仕一員未差假注書李海隣仕直事變假注書韓翼鎭仕
정조 13년
曺允大啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 13년
兵曹口傳政事以李源爲禁衛中軍
정조 13년
以遷園都監驛馬入把別單傳于洪仁浩曰今番以路遠爲慮驛馬之弊摠護使以下都監堂上猶令自持馬則況外此都監所屬掖庭所屬如有一匹濫騎加把之弊則令兵曹司僕摘發草記萬一掩置現發於摘奸則該色官員馬色郞廳卽其驛馬濫把地方定配不飭之提調判堂亦難免重勘濫把人亦以濫騎律論令都監預爲申明嚴飭奏御文字所當審愼着㡌者或書人字書吏則書幾人守僕則書幾名不察甚矣再昨入侍注書承書時設或誤書何不致察乎不察愈往愈甚京都監進去都廳李晩秀從重推考此後少加惕念事嚴飭
정조 13년
傳于曺允大曰坐直承旨入侍
정조 13년
以京畿監司啓本各項差使員令廟堂稟處事傳于曺允大曰司甕院沙器匠保差使員此名色不緊此後除之訓鍊都監陞戶差使員此名色體重仍置此意回諭
정조 13년
李書九以景慕宮都提調意啓曰本宮御覽植木帖字每四季朔修整以入矣今季朔則別無可以修整者御覽植木帖子姑不請出之意敢啓傳曰知道
정조 13년
李書九以長生殿都提調意啓曰今此遷園敎是時預備內梓室陪進舊園所事定奪矣今九月二十九日結裹來十月初二日子時陪進之意敢啓傳曰知道
정조 13년
曺允大以兵曹言啓曰今此遷園時各差備應把各道驛馬依都監啓下別單數分排磨鍊別單書入之意敢啓傳曰知道
정조 13년
曺允大以備邊司言啓曰今番園役及奉轝行展拜行出於民邑而以經費會減者無論已給未給似必姑未報該廳及今下敎庶可及之一竝勿用經費令廟堂區劃別般錢貨於畿營使之隨卽準償事命下矣今此畿甸所需別劃錢貨之命寔出於軫民邑恤經費之盛意其所措處之方多般講究則京外諸處俱無拮据之道惟是關西米木稍可容手而木綿已屬該道從長換作則今無可論稅小米儲留近頗稍裕就其中限五千石劃給使之作錢取用而應用實數姑難的知有餘則會錄不足則加請事分付畿營特敎別劃事體嚴重用遺在實數修成冊枚報本司以爲憑考之地至於來頭園幸時所用姑待定例撰出量其容入追後區處之意一體知委何如傳曰允
정조 13년
曺允大以訓鍊都監言啓曰本局把摠兪碩柱身病甚重勢難察任改差何如傳曰允
정조 13년
慶尙監司李祖源疏曰伏以聖孝仰格吉地旣卜大禮漸近群情愴忭仍念臣於騎省直中忽伏奉除旨以臣爲慶尙道觀察使聞命震惶歷日靡措方岳之任孰非重寄而至於嶠南一方幅員之廣民物之殷甲於八路穀儲耗散而荒年乏轉輸之資邊政疎虞而悍奴失撫禦之宜加之民風不古鄕戰日繁雖使才識俱優威望素著之人當之猶懼其不能彌綸而彈壓如臣者本以空疎又無踐歷間叨州邑之寄每愧蒭牧之效閑漫職司無一堪稱況可以任旬宣之重畀澄淸之責乎畢竟顚沛可立俟臣雖不足恤其於辱聖簡而僨國事何噫臣戇愚疎闊拙於謀身多忤寡合半世齟齬迺蒙我聖上天地於臣父母於臣拔之衆棄之中寵以不世之渥邇來數年之間歷颺華貫昵近淸光榮浹肌髓感結心肝燥濕夷險義無所擇況今按藩持節古人所謂刺使之榮苟使有萬分一稱塞之望則顧何敢隨人例讓張皇費辭以此時瀆撓於靜攝之中乎揣量旣熟承當無路玆不得不猥具短籲仰塵崇聽伏乞聖明俯垂諒察亟命遞改臣新授職名以重藩寄以安私分不勝幸甚臣無任屛營祈懇之至謹昧死以聞答曰省疏具悉卿其勿辭往欽哉
정조 13년
己酉九月二十五日辰時上御誠正閣藥房入診入侍時都提調蔡濟恭提調徐有隣副提調趙宗鉉待敎金祖淳假注書沈能迪記注官金健修記事官李相璜醫官徐命偉金光國李翊臣卞觀海張宅祚以次進伏訖濟恭曰夜間聖體若何上曰一時氣滯今日則快降矣濟恭曰醫官診候然後可察症候之輕重緩歇以爲對症議藥之地若自外議定則恐有疎忽之慮誠伏切悶迫之情矣上曰事則雖然此是本症不必逐日入診矣濟恭曰膈滯之候近始有之常時未聞有此症候豈可諉之以本症耶且大禮只隔略干日萬一大禮時有此症候則豈不萬萬悶迫乎須加十分預防之道矣上命診候命偉翊臣觀海以次診候訖命偉曰脈候比向來大有所勝亦帶緩意矣上曰近來全不寢睡以此別無燥澁之意矣翊臣曰右三部有勝於數日前左三部亦一樣平順矣觀海曰右脈候大體少勝而左脈候猶有不足之節矣上曰南兵使一兩日內辭朝出榻敎有隣曰湯劑當爲議定矣上曰今日則膈氣有減繼進之藥出去議入可也命偉曰湯劑當有理痰之劑矣上曰好矣命偉曰正傳二陳湯理痰健脾便是茶飮之屬矣有隣曰當用幾貼耶上曰此則進御後更議宜矣有隣曰一依本方耶命偉曰本方無人蔘今加五分重用之好矣上曰方文出去書入可也仍命退諸臣以次退出
정조 13년
己酉九月二十五日未時上御重熙堂左承旨入侍時左承旨李祖承假注書沈能迪記事官李相璜金祖淳以次進伏訖上曰藥房提調已出去乎祖承曰今在藥院矣上命入侍賤臣承命出與藥房提調徐有隣階入進伏上曰徐命偉入侍賤臣承命出與醫官徐命偉偕入上敎命偉曰慈宮氣候近以膈火之太盛水剌之節全減於常度當進湯劑與提調議定可也命偉曰當進御降火養胃之屬而竹茹湯似是當劑矣上命書榻敎曰惠慶宮進服人蔘竹茹湯自今日製入仍命退諸臣以次退出
정조 13년
己酉九月二十五日初更上御重熙堂坐直承旨入侍時同副承旨曺允大假注書李海隣記注官金健修記事官李相璜以次進伏訖上命書傳敎曰南兵使明日辭朝使之斯速赴任俾無曠官之弊又命書傳敎曰都承旨聞有實故許遞前望單子入之又命書傳敎曰水原搬移人戶小民則自可受價鳩材隨力造舍而官屬則無論若校若吏若隷若奴必皆役役無抽身之路奚暇及於料理家事見今霜令漸緊有催寒之意其所安接之方暫時不可緩以此傳敎令地方官曉諭所以支接之策一如小民俾無一人呵凍之歎事下諭于水原府使擧行形止仍令論理狀聞又命書傳敎曰果川官舍修補狀啓纔已入來而水原廣州尙不報來與都監事役事面各異其在慰悅而奬勸之道宜卽施賞勿拘多少分京鄕牌校名下各錄實役日子各卽狀聞事下諭于水原府使廣州府尹三邑吏之最効勞者詳考狀聞事一體下諭于畿伯又命書傳敎曰承旨房仍命退承史以次退出
정조 13년
行都承旨趙宗鉉坐左承旨金履正坐坐右承旨李夔坐直左副承旨李漢一在外右副承旨未差同副承旨未差注書徐有聞仕直一員未差假注書李海隣仕事變假注書韓翼鎭仕
정조 13년
藥房都提調蔡濟恭提調徐有隣左承旨李祖承啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候爲宜臣等不任區區憂慮敢來問安竝此仰稟答曰知道
정조 13년
金履正啓曰大司憲趙鼎鎭執義李運彬掌令李秉喆持平柳畊趙恪牌招啓辭未下掌令閔彝顯在外監察茶時之意敢啓傳曰知道
정조 13년
金履正啓曰左邊捕盜大將任嵂以轝士大將水原地道路摘奸事出去矣所佩命召及大將牌傳令牌來請還納何以爲之敢稟傳曰仍佩往來
정조 13년
金履正啓曰左邊捕盜大將任嵂仍佩往來事命下矣在前如此之時有他邊大將兼察之例今番則何以爲之乎敢稟傳曰依例爲之
정조 13년
金履正啓曰左邊捕盜大將兼察依例爲之事命下矣右邊捕盜大將趙圭鎭卽爲牌招聽傳敎何如傳曰允
정조 13년
金履正啓曰新除授北兵使李潤慶時在會寧府任所而有除朝辭赴任之命矣密符則以前兵使洪和輔所受密符傳授諭書則安寶使院吏齎傳何如傳曰允
정조 13년
金履正啓曰訓鍊大將徐有大禁衛大將金持默御營大將李漢豐摠戎使金思穆左邊捕盜大將任嵂右邊捕盜大將趙圭鎭削職事命下矣兼察何以爲之敢稟傳曰守禦使兼察聞其親病勢難承牌入來云各其營從事官發牌聽傳敎
정조 13년
傳于金履正曰捕將竄配之代前望單子入之
정조 13년
捕將前望單子入之左邊捕盜大將李昌運右遣捕盜大將申大謙落點
정조 13년
金履正啓曰新除授左邊捕盜大將李昌運卽爲牌招傳授命召及大將牌傳令牌何如傳曰允
정조 13년
傳于金履正曰今方動駕侍衛整齊時刻單子置之只入外辦
정조 13년
傳于金履正曰當該承旨削職
정조 13년
傳于金履正曰當該承旨遞差
정조 13년
傳于金履正曰當該閣臣一竝拿處
정조 13년
傳于金履正曰定式之下所爲萬萬放恣承旨李祖承李書九洪仁浩施以竄配之典
정조 13년
傳于金履正曰當該承旨竝遞差
정조 13년
承旨前望單子入之趙宗鉉李夔李漢一鄭大容李命勳落點
정조 13년
傳于金履正曰新除授承旨牌招察任
정조 13년
傳于金履正曰當該承旨鄭大容施以定配之典
정조 13년
傳于金履正曰內司次知中官崔鳳佐擧行不謹爲先定配
정조 13년
傳于金履正曰在外承旨許遞與未差之代前望單子入之待下批牌招察任
정조 13년
傳于金履正曰當該承旨遞差前望單子入之待下批牌招察任
정조 13년
傳于金履正曰門黜三司尙在闕中寧有如許道理若以未出代如是守閤政官牌招開政差代卽令禁府擧行
정조 13년
有政吏批判書金鍾秀病參判未差參議李勉兢進左承旨金履正進以徐配修李遇濟爲校理柳文養宋祥濂爲副校理徐榮輔李貞運爲修撰朴奎淳韓光植爲副修撰尹㬦爲兵曹參知金鍾秀爲判義禁趙宗鉉爲同義禁
정조 13년
金履正以兵曹言啓曰依下敎司謁李孝得決棍三度之意敢啓傳曰知道
정조 13년
金履正以兵曹言啓曰依下敎內閣使令金碩孫秋鴻臣林聖興等各決棍五度之意敢啓傳曰知道
정조 13년
金履正以兵曹言啓曰景福將崔潤昌身病猝重呈狀乞遞輪番之任不可久曠今姑改差何如傳曰允
정조 13년
金履正以兵曹言啓曰來十月十一月當上番騎兵二百五十名依定式本曹點考後仍令該曹襦衣造給之意敢啓傳曰知道
정조 13년
行都承旨金光默疏曰伏以仙寢已啓靈辰在邇仰惟聖懷哀慕日益如新區區下情不勝愴隕之至仍念臣以庸陋無用之姿荷天地罔極之恩湔拂太侈恩榮若偏欲報之德河海難量平日所自勉者惟以不擇夷險筋力奔走爲一分報效之圖而不幸蒲柳先衰疾病已痼陳力就列此生無望中夜思惟只自悼歎向者荐蒙恩除輒皆肅命狗馬賤疾非有可强之勢也實出於身不自有粗伸叩謝之計而病昏迷錯終陷大戾至今追思驚魂未定事關御藥莫重莫大一或不審罪當萬死大臣請勘事體嚴正聖度天大曲加庇護竟歸旡妄之科俾得以全保微命臣於是以首頓地汗淚交逬不敢以倖逭嚴誅爲一分自恕之地而蹙伏訟罪以了餘生庶爲息補之道矣今者銀臺特授又何爲而及於臣哉臣聞命惶駭益不知所以自措也噫如臣無狀受恩至此徒切隕結之忱未效絲毫之報重以神識衰昏罪犯至重今若憑恃寵靈又復唐突則縱恣無忌之誅猶屬私分有罪未勘反辱寵命揆以公法斷無是理玆敢冒陳危蹙之情仰請鈇鉞之誅伏乞亟降威命重勘臣罪以肅朝綱以安私分焉答曰省疏具悉本職許遞前望單子入之待下批牌招察任
정조 13년
行都承旨金憙坐左承旨趙興鎭坐直右承旨韓晩裕坐直左副承旨李鼎運未肅拜右副承旨兪彦脩坐同副承旨沈煥之坐注書徐有聞仕一員未差假注書李海隣仕直事變假注書韓翼鎭仕
정조 13년
承旨前望單子入之金頤柱李儒敬柳焵南鶴聞落點
정조 13년
藥房提調徐有隣行左承旨李儒敬啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫入診詳察聖候爲宜臣等不任區區憂慮敢來問安竝此仰稟答曰置之
정조 13년
韓晩裕啓曰藥房都提調蔡濟恭來詣閤外請對矣傳曰今方進詣慈殿欲爲力請進御卿等姑爲退待廚院可也
정조 13년
承旨前望單子入之趙興鎭韓晩裕李鼎運兪彦脩沈煥之落點
정조 13년
趙興鎭啓曰大司憲一員執義一員掌令一員持平二員未差掌令閔彝顯在外監察茶時之意敢啓傳曰知道
정조 13년
兵曹參知前望單子入之柳焵落點
정조 13년
以忠淸監司狀啓洪州防船監色沙格等處致敗委折究覈事傳于趙興鎭曰別無故敗之情跡放送事回諭
정조 13년
傳于沈煥之曰左承旨右承旨入侍
정조 13년
以忠淸監司狀啓舒川防船監色沙格等處致敗委折究覈事傳于趙興鎭曰別無故敗之情跡放送事回諭